**Ezitare**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în ceașca de cafea

a clocotit

(spun vrăjitoarele)

viața mea

în zațul maroniu

se ascund chipuri

uneori zâmbete

mai des lacrimi

decantează lichidul dens

privirea tatălui

vocea lui recitând poezii

strigătele copiilor iarna

agonia unui curcan

cu gâtul pe jumătate tăiat

tufele de crini năpădite de melci

iluziile din cartea de sub pernă

atâția fulgi topiți în păr

migrenele din dimineți obosite

lacrimi

țin ceașca în palme

ca pe o candelă

și nu am curajul să beau

adina v.

24.11.2018